ওড়িশায় বাংলায় কথা বলার ‘অপরাধে’ আক্রান্ত কাটোয়ার শ্রমিক

কাটোয়া: ফের ভিনরাজ্যে কাজ করতে গিয়ে আক্রান্ত হলেন বাংলার এক পরিযায়ী শ্রমিক। অভিযোগ, শুধুমাত্র বাংলায় কথা বলার কারণে কাটোয়ার ওই বাসিন্দাকে নির্মমভাবে মারধর করা হয়েছে। বর্তমানে গুরুতর আহত অবস্থায় তিনি হাসপাতালে চিকিৎসাধীন।

সূত্রের খবর, ওই পরিযায়ী শ্রমিকের নাম টারজান শেখ। তিনি পূর্ব বর্ধমানের কাটোয়া থানার অন্তর্গত করজ গ্রামের বাসিন্দা। দীর্ঘ পাঁচ বছর ধরে তিনি ওড়িশার জলেশ্বরে ভাঙরি মালের ফেরির ব্যবসা করেন। গত ৩১শে অগাস্ট কাজের সূত্রে লক্ষণডিহি যাওয়ার পথে তাঁকে ডেকে হঠাৎই বাংলায় কথা বলার কারণে বেধড়ক মারধর করা হয় বলে অভিযোগ। ঘটনায় গুরুতর আহত হন টারজান শেখ। তাঁর একটি হাতও ভেঙে যায়। ১লা সেপ্টেম্বর তিনি কাটোয়ায় (Katwa) ফিরে এসে মহকুমা হাসপাতালে ভর্তি হন।

আরও পড়ুন: ভোটের আগে পুজোতে বিজেপির নজর!

তিনি জানান, কাগজপত্র দেখাতে চাইলে সেগুলোকেও নকল বলে অপমান ও আবার মারধর করা হয়। পরবর্তীতে তিনি স্থানীয় মহাজনের কাছে সাহায্য চাইতে গেলে তিনিও ভয়ে পিছু হটেন। টারজানের অভিযোগ, মহাজন স্পষ্ট জানিয়ে দেন, “আমি যদি বাঁচাতে যাই, আমাকেও মারবে।”

এ বিষয়ে আক্রান্ত টারজান শেখ তাঁর পরিবারের সদস্যদের নিয়ে প্রথমে কাটোয়া থানায় (Katwa Police Station) লিখিত অভিযোগ দায়ের করেন। একইসঙ্গে, কাটোয়া ১ নম্বর ব্লকের বিডিও-কেও অভিযোগপত্র জমা দেন। কাটোয়া থানার পুলিশ জানিয়েছে, টারজান শেখের অভিযোগের ভিত্তিতে ঘটনার পূর্ণাঙ্গ তদন্ত শুরু হয়েছে।

উল্লেখ্য, রাজ্যের রাজনৈতিক অঙ্গনে ইতিমধ্যেই বারবার অভিযোগ উঠেছে ভিনরাজ্যে বাংলায় কথা বললেই বাংলার শ্রমিকরা হেনস্থা বা আক্রান্ত হচ্ছেন। কাটোয়ার এই ঘটনা সেই অভিযোগকেই যেন আরও জোরালো করে তুলল।

দেখুন অন্য খবর